
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău




pentru modificarea Hotărârii de Guvern nr. 71/2025 cu privire la stabilirea unor măsuri de prevenire a introducerii pe teritoriul Republicii Moldova a organismelor dăunătoare

Guvernul HOTĂRĂȘTE:
Prezenta hotărâre:
- transpune Regulamentul de punere în aplicare (UE) 2025/505 al Comisiei din 19 martie 2025 de modificare a Regulamentului de punere în aplicare (UE) 2022/632 în ceea ce privește prelungirea măsurilor temporare privind fructele specificate originare din Argentina, Brazilia, Africa de Sud, Uruguay și Zimbabwe pentru a preveni introducerea și răspândirea în Uniune a organismului dăunător Phyllosticta citricarpa (McAlpine) Van der Aa, CELEX: 32025R0505, publicat în Jurnalul Oficial al Uniunii Europene L 2025/505 din 20 martie 2025; 
- transpune Decizia de punere în aplicare (UE) 2017/2374 a Comisiei din 15 decembrie 2017 de stabilire a condițiilor pentru circulația, depozitarea și prelucrarea anumitor fructe și a hibrizilor lor, originare din țări terțe, în vederea împiedicării introducerii în Uniune a anumitor organisme dăunătoare, notificată cu numărul C(2017) 8395, CELEX: 32017D2374, publicat în Jurnalul Oficial al Uniunii Europene L 337 din 19 decembrie 2017.
1. Hotărârea Guvernului nr. 71/2025 cu privire la stabilirea unor măsuri de prevenire a introducerii pe teritoriul Republicii Moldova a organismelor dăunătoare (Monitorul Oficial al Republicii Moldova, 2024, nr. 98-100, art. 147), se modifică după cum urmează:
1.1. în hotărâre: 
1.1.1. la punctul 1:
1.1.1.1. subpunctul 1.3 se abrogă;
1.1.1.2. se completează cu subpunctul 1.4 cu următorul cuprins:
„1.4. Regulamentul de stabilire a condițiilor pentru circulația, depozitarea și prelucrarea anumitor fructe și a hibrizilor lor, originare din alte țări, în vederea împiedicării introducerii în Republica Moldova a anumitor organisme dăunătoare, conform anexei nr.4.”;
1.2. în anexa nr. 1:
1.2.1. clauza de armonizare va avea următorul cuprins:
„Prezentul Regulament pune în aplicare Regulamentul de punere în aplicare (UE) 2025/505 al Comisiei din 19 martie 2025 de modificare a Regulamentului de punere în aplicare (UE) 2022/632 în ceea ce privește prelungirea măsurilor temporare privind fructele specificate originare din Argentina, Brazilia, Africa de Sud, Uruguay și Zimbabwe pentru a preveni introducerea și răspândirea în Uniune a organismului dăunător Phyllosticta citricarpa (McAlpine) Van der Aa, CELEX: 32025R0505, publicat în Jurnalul Oficial al Uniunii Europene L 2025/505 din 20 martie 2025”
1.2.2. se completează cu pct. 171 cu următorul text:
„Prezentul regulament se aplică până la 31 martie 2028.”
2. Anexa nr. 3 se abrogă.
3. Se completează cu anexa nr. 4, cu următorul cuprins:

„Anexa nr. 4
la Hotărârea Guvernului nr.71/2025

Regulamentul de stabilire a condițiilor pentru circulația, depozitarea și prelucrarea anumitor fructe și a hibrizilor lor, originare din alte țări, în vederea împiedicării introducerii în Republica Moldova 
a anumitor organisme dăunătoare

Prezentul Regulament pune în aplicare Decizia de punere în aplicare (UE) 2017/2374 a Comisiei din 15 decembrie 2017 de stabilire a condițiilor pentru circulația, depozitarea și prelucrarea anumitor fructe și a hibrizilor lor, originare din țări terțe, în vederea împiedicării introducerii în Uniune a anumitor organisme dăunătoare, notificată cu numărul C(2017) 8395, CELEX: 32017D2374, publicată în Jurnalul Oficial al Uniunii Europene L 337 din 19 decembrie 2017;

1. Prezentul regulament stabilește cerințele pentru circulația, depozitarea și prelucrarea fructelor de Citrus L., Fortunella Swingle, Poncirus Raf., Microcitrus Swingle, Naringi Adans. și Swinglea Merr. și a hibrizilor lor, originare din alte țări, în sensul alin (3) art. 41 din Legea nr. 422/2023 privind măsurile de protecție împotriva organismelor dăunătoare plantelor.
2. În sensul prezentului regulament, se aplică următoarele noțiuni:
2.1. organisme specificate – organismele dăunătoare: Phyllosticta citricarpa (McAlpine) Van der Aa, Xanthomonas citri pv. citri și Xanthomonas citri pv. aurantifolii;
2.2. fructe specificate - fructele de Citrus L., Fortunella Swingle, Poncirus Raf., Microcitrus Swingle, Naringi Adans. și Swinglea Merr. și hibrizii lor, originare din alte țări.
3. Fructele specificate nu pot fi transportate pe teritoriul Republicii Moldova decât dacă importatorul a notificat detaliile fiecărui container autorității competente din Republica Moldova la punctul de trecere a frontierei iar notificarea include următoarele informații:
3.1. volumul fructelor specificate;
3.2. numerele de identificare ale containerelor;
3.3. data preconizată a introducerii și punctul de trecere a frontierei în Republica Moldova;
3.4. denumirile, adresele și amplasarea instalațiilor menționate pct. 7.
4. Importatorii informează autoritatea competentă menționată pct. 3 cu privire la orice modificare a informațiilor incluse în notificarea respectivă, de îndată ce aceste informații sunt cunoscute.
5. Fructele specificate introduse în Republica Moldova pot fi transportate pe teritoriul țării dacă autoritatea competentă este notificată cu deplasarea respectivă.
6. Fructele specificate se transportă direct și fără întârziere la instalațiile de prelucrare menționate pct. 7-10 sau la un spațiu de depozitare, astfel cum este menționat la pct. 11. Deplasările fructelor specificate se efectuează sub supravegherea autorității competente și cooperarea subdiviziunilor teritoriale ale autorității competente.
7. Fructele specificate se prelucrează în instalații situate într-o zonă în care nu se produc fructele specificate. Instalațiile trebuie să fie înregistrate oficial și autorizate în acest scop de către autoritatea competentă, în conformitate cu prevederile art. 65-67 din Legea nr. 422/2023 privind măsurile de protecție împotriva organismelor dăunătoare plantelor.
8. Deșeurile și subprodusele obținute din fructele specificate se utilizează sau se distrug într-o zonă în care nu se produc fructele specificate, situată pe teritoriul țării.
9. Deșeurile și subprodusele se distrug prin orice metodă justificată din punct de vedere tehnic și aprobată de către autoritatea competentă precum și sub supravegherea autorității competente, într-un mod care să împiedice orice risc potențial de răspândire a organismelor specificate.
10. Operatorii care au efectuat prelucrarea păstrează, timp de cel puțin trei ani, registre ale fructelor specificate prelucrate și le pun, la cerere, la dispoziția autorității competente. Registrele respective indică numerele și mărcile distinctive ale containerelor, volumele fructelor specificate primite și volumele și alte informații detaliate privind utilizarea sau distrugerea deșeurilor și a subproduselor.
[bookmark: _GoBack]11. În cazul în care fructele specificate nu sunt prelucrate imediat, ele se depozitează într-un spațiu de depozitare înregistrat și autorizat în acest scop de către autoritatea competentă, în conformitate cu prevederile art. 65-67 din Legea nr. 422/2023.
12. Loturile de fructe specificate trebuie să rămână identificabile în mod separat.
13. Fructele specificate se depozitează într-un mod care să prevină orice risc potențial de răspândire a organismelor specificate.”

4. Prezenta hotărâre intră în vigoare la expirarea termenului o lună de la data publicării în Monitorul Oficial al Republicii Moldova.



Prim-ministru					               VASILE TOFAN


Contrasemnează:

Ministrul agriculturii
și industriei alimentare				          Eugeniu Osmochescu




Vizează:

Secretar general al Guvernului			               	  Alexei BUZU

